I solkorsets tegn

I solkorsets tegn er en norsk dokumentarserie i fire deler som gikk på NRK i 1981. Serien tok for seg Nasjonal Samlings rolle under den tyske okkupasjonen av Norge. Ide og opplegg var ved Haagen Ringnes. 

Den ble sendt i reprise i 1988.

 Reaksjoner på serien 
Serien ble regnet som kontroversiell. Spesielt siden Quislings tilhengere fikk stå fram og uten avbrudd gi sin oppfatning av virkeligheten, uten å møte motparten direkte. Men nettopp dette var Haagen Ringnes' programidé - at de for én gangs skyld skulle få gi sin versjon. Sentralt i programmene sto også landssvikoppgjøret (av NS-folk kalt  rettsoppgjøret etter krigen ), og flere av de som ble intervjuet hevdet at både juristenes og historiens dom i etterkant har vært for streng og vond å bære.

Reaksjonene, både fra motstandsfolk og mange venstreradikale, var jevnt over negative. At de landssvikdømte fikk tale uten avbrudd, ble den gang regnet som noe nær en skandale. Avisene hadde overskrifter som «Sannheten snudd på hodet», «Skal NRK rettferdiggjøre de norske nazister?» og «Krav om ny serie». Pressen brakte sinte leserinnlegg og laget reportasjeserier fra krigens dager for å korrigere de inntrykk serien hadde gitt. De fleste i kringkastingsrådets programutvalg for fjernsyn hadde også sterke innvendinger mot serien slik den ble.Hvem hva hvor 1982, s.311

I etterkant av serien gav Ringnes ut boka I skyggen av solkorset: Notater fra en fjernsynsserie (1981). I 2004 ble det skrevet en hovedfagsoppgave om serien og de reaksjonene den skapte.UIO - Baltzrud, Karen-Margrethe - I lys av solkorset : historien om en fjernsynsserie

Se også
Solkors

Referanser

Kategori:Dokumentarproduksjoner på TV om andre verdenskrig
Kategori:TV-produksjoner på NRK
Kategori:Norske TV-produksjoner fra 1980-årene
Kategori:Nasjonal Samling
Kategori:Norske historiske TV-dokumentarer